Gunformation Forum • View topic - 2010-12-23: Bevelvoerder kry vinnig 'n wapenlisensie
2010-12-23: Bevelvoerder kry vinnig 'n wapenlisensie
by GOSA » Thu, 2010-12-23 13:52 http://www.beeld.com/Suid-Afrika/Nuus/B ... e-20101222
Bevelvoerder kry vinnig 'n wapenlisensie
Die stasiebevelvoerder van die Springs-polisiekantoor het binne minder as twee maande 'n bevoegdheidsertifikaat en lisensie vir sy persoonlike vuurwapen ontvang.
Brig. Jeshop Shabangu het op 13 Julie vanjaar by die Springs-polisiekantoor om 'n bevoegdheidsertifikaat en 'n vuurwapenlisensie aansoek gedoen - hoewel hy in Alberton bly.
Luidens die Vuurwapenwet moet 'n persoon aansoek doen by 'n vuurwapen-registrasiesentrum in die omgewing waar hy woon.
Shabangu se bevoegdheid­sertifikaat is op 16 Augustus, 'n maand en drie dae nadat hy daarvoor aansoek gedoen het, goedgekeur. Sy aansoek om 'n vuurwapenlisensie is drie weke en twee dae later op 8 September goedgekeur.
Shabangu het gister gesê hy is omgekrap omdat dit bevraagteken word dat hy sy bevoegdheidsertifikaat en vuurwapenlisensie so vinnig gekry het.
"Ek is 'n Suid-Afrikaanse burger wat om 'n bevoegdheidsertifikaat en vuurwapenlisensie aansoek gedoen het. Dit is aan mý uitgereik. Dit het niks daarmee te doen dat ek 'n brigadier in die polisie is nie," het Shabangu gesê.
"Daar is stelsels gevestig om dienslewering te verbeter.
"Skuld ek iemand 'n verduideliking omdat 'n bevoegdheidsertifikaat en 'n vuurwapenlisensie aan mý uitgereik is?"
Kol. Vishnu Naidoo, nasionale polisiewoordvoerder, het gesê elke vuurwapenlisensie-aansoek moet op sy eie meriete gehanteer word.
Volgens Naidoo is dit die bevoegdheidsertifikaat wat die meeste tyd in beslag neem wanneer 'n aansoek gehanteer word.
"In brig. Shabangu se geval is sy aansoek vinnig afgehandel omdat hy reeds aan die vereistes vir bevoegdheid voldoen het omdat hy 'n polisiebeampte is," het Naidoo gesê.
Tog het 'n polisiebeampte by 'n vuurwapenregistrasie-sentrum in Gauteng gesê hulle het verskeie aansoeke van polisie­beamptes wat al so lank as drie jaar vir goedkeuring wag.
"Dit maak nie saak of jy 'n polisielid is of nie. Jy is ook 'n nommer," het die beampte gesê.
"?'n Polisie-opleidingsertifikaat help 'n polisielid niks nie. 'n Polisiebeampte moet steeds na 'n privaat geakkrediteerde vuurwapen-opleidingsentrum gaan.
"Jy kry nie enige bevoordeling omdat jy in die polisie is nie."
Volgens dié polisiebeampte duur dit sowat ses maande om jou vuurwapenlisensie te kry as jou bevoegdheidsertifikaat goedgekeur is.
Kenners was verstom oor die rekordtyd waarin Shabangu se bevoegdheidsertifikaat en vuurwapenlisensie toegestaan is.
"Ek het nog nooit van só iets gehoor nie. Ek glo jou nie," het mnr. Henriko Prinsloo, 'n vuurwapenlisensie-kenner, gesê.
Prinsloo sit met meer as 1 500 kliënte van wie die meeste al drie jaar lank op 'n bevoegdheidsertifikaat wag.
Hy en Naidoo het albei gesê die vinnigste tydperk waarin ­iemand 'n bevoegdheidsertifikaat en 'n vuurwapenlisensie kan kry, is nege maande.
"Ek het kliënte wat op plase bly en elke drie maande beroof of besteel word. Mense wat aansoek doen om 'n vuurwapen­lisensie om hulself te beskerm, wag jare," het Prinsloo gesê.
"Ander kliënte is al 20 jaar in die polisie of ses jaar in die weermag en hulle word óf onbevoeg verklaar óf hul aansoeke word afgekeur weens 'n gebrek aan motivering. Hier kom 'n polisieman wat in die stad woon en hy kry dit binne 'n maand. Dit is ongehoord."
Mnr. Martin Hood, 'n prokureur wat met vuurwapenlisensies werk, het gesê vir 'n bevoegdheidsertifikaat en vuurwapenlisensie om só vinnig uitgereik te word, "is absoluut onreëlmatig".
"Volgens die polisie se interne riglyne kan 'n aansoek nie in minder as vier maande uitgereik word nie."
Posts: 1601Joined: Sun, 2006-01-29 15:42Location: South Africa